Химна друштва „Просвјете“
Алекса Шантић 

Подигнимо зубље свете -
Нек озаре свод Балкана,
Нек пламења златна лете
Од Тимока до Јадрана!

Свуда гдје се магла своди
Нек свјетиљке живо горе!
Сјај просвјете нек нас води
Милом часу српске зоре!

Омладино, прени, лети, -
У те гледа народ цио;
Ти му славе ловор сплети,
Он ти вјечни помен био!

Подигнимо зубље свете -
Нек озаре свод Балкана,
Нек пламења златна лете
Од Тимока до Јадрана!

Шантићеве песме 1912.